[Innocentius Episcopus servus servorum Dei, dilectis filiis Abbati et Conventui Clun. salutem et Apostolicam Benedictionem. Gravem ex parte vestra recepimus quæstionem, quod quidam Archiepiscopi, qui de more Suffraganeorum suorum Diœceses visitant annuatim, ad Domos et Prioratus Cluniacenses constitutos in eisdem Diœcesibus accedentes procurationes indebitas annis singulis exigunt ab eisdem, in vestrum non modicum præjudicium et gravamen; quanquam hujusmodi procurationes non consueverint annis singulis exhiberi: Quare nobis humiliter supplicastis ut super hoc remedium apponere dignaremur. Volentes igitur adinstar piæ memoriæ Gregorii Papæ prædecessoris nostri vestræ indemnitati paterna sollicitudine providere, ne id fiat de cætero, præsertim in casibus non concessis, auctoritate præsentium districtius inhibemus. Nulli ergo, etc. Datum Lugduni, Kalendis Junii, Pontificatus nostri anno III.]